**ДОКЛАД**

**ЗА ДЕЙНОСТТА НА СПЕЦИАЛИЗИРАНИЯ НАКАЗАТЕЛЕН СЪД ПРЕЗ 2015 ГОДИНА**

Докладът отчита работата на Специализирания наказателен съд, в изпълнение на задълженията по чл. 117 ал.1 от Конституцията на Република България - защита на правата и законните интереси на гражданите, юридическите лица и държавата, при спазване изискванията на чл. 7 и чл. 8 от Закона за съдебната власт - справедливо и безпристрастно правосъдие, без нарушаване на принципа на равнопоставеност на страните.

 Специализираният наказателен съд започна да функционира на 01.01.2012 година. Първоначалният щат на съда се състоеше от 11 бр. съдии и 25 бр. съдебни служители.

Към 31.12.2015 г. в СпНС са работили 18 съдии, както и 43 съдебни служители.

През 2015г. до ВСС са отправени предложения от административния ръководител на съда за периодично атестиране по реда на чл. 196 т. 2 ЗСВ на 6 съдии. Към момента на изготвяне на настоящия доклад атестационните процедури за петима съдии са приключили, като са приети най - високите комплексни оценки „много добра”. Няма съдии с наложени дисциплинарни наказания.

През отчетната година административният ръководител на съда е изготвил предложения за повишаване в ранг на 10 съдии. Висшият съдебен съвет, като е отчел високата им квалификация и доброто изпълнение на служебните им задължения, ги е повишил на място в ранг „съдия във ВКС и ВАС“.

Разпределението на делата между съдиите - докладчици се извършва при стриктно спазване на чл.9 ЗСВ, както и утвърдените от административния ръководител вътрешни правила за случайното електронно разпределение на делата. От 01.10.2015 година се използва централизирана система за разпределение на делата на случаен принцип, чиито сървър се намира във ВСС.

 Постановените съдебни актове се изпращат за публикуване незабавно на централния уеб-базиран интерфейс, поддържан от ВСС.

 В началото на месец септември 2015 година изготвих предложение за назначаване на още един заместник-председател на съда. Това се наложи тъй като от началото на месец юни, с промените в НПК, на Специализирания наказателен съд станаха подсъдни делата за престъпления по глава първа от особената част на Наказателния кодекс. В тази връзка изключително много се увеличиха исканията по ЗСРС. /Преди това те са се разглеждали от Софийски градски съд./ Така например от 01.01.2015 година до 09.06.2015 година – за 5 месеца в съда са постъпили 253 броя искания, по които са дадени 242 разрешения за използване на СРС и са постановени 11 броя откази. За периода 09.06.2015 година /след влизане в сила на промените в НПК/ до 31.08.2015 година – за 3 месеца исканията, с които са сезирани председателят и заместник-председателят на СпНС са 323 броя, като са издадени 216 разрешения и са постановени 112 отказа, или се увеличиха повече от два пъти на месец в сравнение с предходните месеци. Даването на разрешение или постановяването на отказ вече е свързано със запознаване с всички материали в делото.

 Така през 2015 година председателят и заместник-председателят се оказаха най-натоварените съдии в Специализирания наказателен съд. Данните сочат, че през отчетната 2015 г. председателят и неговият заместник са приключили съответно 552 бр. и 442 бр. дела. До 01.09.2015 година те бяха разгледали съответно 256 броя дела и 222 броя дела, при средна натовареност от 99 броя дела на съдия. Тъй като съгласно НПК и ЗСРС само председателят или заместник-председателят могат да дават разрешение или да отказват използването на специални разузнавателни средства, счетох, че е крайно наложително в Специализирания наказателен съд да има още един заместник - председател, който да се произнася по постъпилите искания по ЗСРС и затова предложих и ВСС избра за заместник-председател на съда съдия Мариета Неделчева.

 В края на месец януари 2016 година беше публикуван докладът на Европейската комисия относно напредъка на България по механизма за сътрудничество и оценка. Според него функционирането на Специализирания съд и прокуратура започва да дават резултати, като се констатира наличието на данни за бързо развили се производства, при това на фона на изключителната фактическа и правна сложност на делата за престъпления, свързани с организираната престъпност и при твърде формалистичните разпоредби на Наказателно-процесуалния кодекс.Отчита се, че през последните години се наблюдава тенденция по увеличаване броя на делата срещу организираната престъпност и съответно на обвиняемите /подсъдимите/ лица. Данните показват още, че немалка част от случаите приключват със споразумения. С доклада се коментират и някои още съществуващи слабости, като доста широкия обхват на компетентност на Специализирания съд.

 С промените в НПК през месец юни 2015 година на Специализирания наказателен съд станаха подсъдни делата за престъпления по глава първа от особената част на Наказателния кодекс и същевременно отпаднаха делата за извършени престъпления чл. 142, ал. 2, т. 6 НК, чл. 144, ал.3, предложение второ, чл. 216, ал. 5, предложение трето, чл. 282, ал. 4, чл. 337, ал. 2 и ал. 3 и чл. 339, ал. 2 и ал. 3 НК. Това води до извода, че делата, подсъдни на Специализирания наказателен съд стават още по-тежки, с изключителна фактическа и правна сложност.

 **Правораздавателна дейност:**

 През 2015 год. в съда са постъпили и са образувани общо 2 895 дела /1 915 за 2014 год./ или увеличението е с повече от 50%. Това означава, че през 2015 г. един съдия реално е получил средно по 160 броя дела /147 за 2014 год*./.* Съгласно разпоредбата на чл. 100 а, ал.2 от Закона за съдебната власт Специализираният наказателен съд е приравнен на окръжен съд. Същевременно, тук е от значение да се отбележи, че Специализираният наказателен съд разглежда и решава единствено първоинстанционни наказателни дела, за разлика от окръжните съдилища, които разглеждат дела /граждански и наказателни/ и като втора инстанция. При това не са малко случаите, на провеждани съдебни следствия пред Специализирания наказателен съд, като първа инстанция, по НОХ дела, отличаващи се с изключителна фактическа и правна сложност, срещу организирани престъпни групи и свързаните с тях престъпления, в хода на които са извършвани разпити на стотици свидетели, назначавани са и са изслушвани множество експретизи и т.н.

От постъпилите през 2015 год. общо 2895 броя дела,

по отделни видове дела цифрите сочат следното:

- постъпили НОХ дела – 173 броя /207 броя през 2014 год./;

- постъпили НЧ дела – 2722 броя /1708 броя през 2014 год./;

От постъпилите 173 НОХД дела: 5 са по Глава втора, 31 по Глава пета, 3 по Глава шеста, 1 по Глава седма, 2 по Глава осма, 118 по Глава десета и 13 по Глава единадесета от наказателния кодекс. От изложеното е видно, че най-много са постъпилите дела по Глава десета от НК, каквато е и основната специализация на съда.

През 2015 година са постъпили 19 НОХ дела, по които досъдебното производство е над 100 тома, от тях:

Над 1000 тома - 1 брой – НОХД № 305/2015 година – 1145 тома;

Над 200 тома - 4 броя – НОХД № 132/2015 г. – 875 тома, НОХД № 1236/2015 година – 463 тома, НОХД № 600/2015 година – 307 тома и НОХД № 633/2015 година – 228 тома.

Между 100 и 200 тома – 14 броя дела - НОХД № 1277/2015 година – 195 тома, НОХД № 718/2015 година – 173 тома, НОХД № 443/2015 година – 169 тома, НОХД № 1384/2015 година – 152 тома, НОХД № 635/2015 година – 145 тома, НОХД № 1450/2015 година – 138 тома, НОХД № 1076/2015 година – 133 тома, НОХД № 290/2015 г.- 131 тома, НОХД № 507/2015 година – 123 тома, НОХД № 758/2015 година – 108 тома, НОХД № 554/2015 година – 107 тома, НОХД № 1458/2015 година – 106 тома, НОХД № 503/2015 г. – 104 тома и НОХД № 245/2015 год. – 103 тома.

НОХ дела с от 51 тома до 100 тома са 9 броя, а от 11 до 50 тома са 77 броя и до 10 тома – 68 броя.

Постъпилите дела по брой подсъдими са както следва:

* дела с повече от 20 подсъдими – 1 броя – НОХД № 290/2015 година с 33 подсъдими.
* дела с 11 до 20 подсъдими – 7 броя, от които 2 броя с 18 подсъдими – НОХД № 331/2015 година, НОХД № 882/2015 година; 1 брой с 14 подсъдими - НОХД № 1486/2015 година; 1 брой с 13 подсъдими - НОХД № 880/2015 година; 1 брой с 12 подсъдими - НОХД № 600/2015 година и 2 броя дела с по 11 подсъдими – НОХД № 132/2015 година, НОХД № 965/2015 година.
* дела с 6 до 10 подсъдими – 38 броя и
* дела с 5-ма подсъдими – 23 броя;
* дела с 4-ма подсъдими – 23 броя;
* дела с 3-ма подсъдими – 16 броя
* дела с 2-ма подсъдими – 27 броя
* дела с 1 подсъдим – 38 броя.

 През 2015 година броят на подсъдимите по внесените 173 НОХ дела е 778 лица, средно по 4.50 на дело.

През отчетната 2015 год. с акт по същество /присъда, определение/ са решени общо 79 броя /91 броя през 2014 год./, от които 32 с присъди /33 за 2014 год./, 47 със споразумения /58 за 2014 година/.

Следва да се има предвид и обстоятелството, че делата от общ характер са с много подсъдими, което води до сключване на споразумение с част от подсъдимите от един съдебен състав и продължаване на делото от друг съдебен състав. През 2015 година са сключени споразумения за част от подсъдимите по 12 броя дела.

Делата с прекратено съдебно производство за 2015 г. са 65 броя /97 броя през 2014 год./, а по 9 дела е прекратено наказателното производство или не е одобрено сключено между прокурора и обвиняеми лица споразумение.

2015 год.

Прекратени НОХД– 74 бр.

* дела с прекратено съдебно производство – 65 броя
* дела с прекратено наказателно производство – 5 броя
* дела с прекратено съдебно производство и изпратени по подсъдност на друг съд – 4 броя

от 65 броя дела с прекратено съдебно производство:

* прекратени с разпореждане в закрито заседание 53 броя
* подлежащи на обжалване 58 броя
	+ обжалвани 30 броя
	+ потвърдени са 25 броя
	+ отменени 5 броя
* прекратени в открито съдебно заседание – 12 броя
* подлежащи на обжалване 5 броя
	+ обжалвани 2 броя
	+ потвърдени 2 броя

2014 год.

Прекратени НОХД– 100 бр.

* дела с прекратено съдебно производство – 97 броя
* дела с прекратено наказателно производство – 3 броя

от 97 дела с прекратено съдебно производство:

* прекратени с разпореждане в закрито заседание 76 броя
* подлежащи на обжалване 82 броя
	+ обжалвани 39 броя,
	+ потвърдени са 33 броя
	+ отменени 6 броя
* прекратени в открито съдебно заседание – 21 броя
* подлежащи на обжалване 0 броя.

Следва да се отбележи, че сред причините за прекратяване на съдебното производство преобладават нарушенията, допуснати при изготвяне на обвинителния акт от прокурора във връзка с изискванията на чл.246 НПК и Тълкувателно решение № 2/2002 г. на ВКС по т.н.д. №2/2002г. на ОСНК. Сред тях са схематично описание на фактическите обстоятелства, представляващи елементи от изпълнителното деяние; липса на яснота във фактическото обвинение; противоречие между обстоятелствена и заключителна част на обвинителния акт; липса на конкретизация при описване на инкриминиран период; неизпълнение на дадени от съда указания за отстраняване на съществени процесуални нарушения.

Налице са и немалко случаи на прекратяване на съдебното производство по делата за нарушения, накърняващи правата на обвиняемите извън случаите на такива, допуснати при изготвяне на обвинителния акт. В постановлението за привличане на обвиняем липсва конкретизация на престъплението, за което се привлича лицето – например време на извършване на деянието; неясно формулиран период на действие на ОПГ; некоректно цифрово изписване на правната квалификация. Наблюдават се и нарушения като непредявяване на всички материали от досъдебното производство; незаконосъобразно призоваване на обвиняем; неучастие на защитник в хипотеза на задължителна защита; неизпращане или ненадлежно връчване на обвиняемия на постановление за прекратяване на наказателното производство. Допускат се и нарушения, свързани с ограничаване правата на пострадалия в досъдебната фаза на процеса.

Статистиката по видове на решените дела с акт по същество общо за всички съдии от СпНС е както следва:

- НОХД – 79 броя /91 броя през 2014 год./, от които

- решените с присъда – 32 броя /33 броя през 2014 год./;

- решените със споразумение в съдебна фаза 30 броя /15 броя през 2014 год.

- решени със споразумение от досъдебна фаза 17 броя /43 броя през 2014 година/;

- общо приключили със споразумение 47 броя /58 броя през 2014 год./. Тук са включени 12 частични споразумения.

- ЧНД –2729 броя /1724 броя през 2014 год./, от които

 - разпити на свидетели или обвиняеми пред съдия – 163 броя /210 броя през 2014 год./;

 - мерки по чл.64 НПК - 33 броя /42 броя за 2014г./

 - мерки по чл. 65 НПК - 118 броя /106 броя за 2014г./

 - кумулации – 27 броя /26 броя през 2014 година/

 - дела по ЗСРС – 1143 броя

 - други дела в закрито съд. заседание от досъдебно производство – 1245 броя /1315 броя през 2014 година/.

Средната натовареност на един съдия от СпНС досежно разглежданите от същия дела през отчетната 2015 г. е 14.82 броя дела на месец /12,93 броя през 2014 год./, а досежно свършените дела – 14.20 броя дела на месец /12,28 броя през 2014 година/.

През 2015 година съдиите в СпНС са приключили 95.78% от разглежданите дела. Останали са несвършени 4.22 %.

При делата от общ характер – 253 броя, от които 80 броя останали за разглеждане от предходната година и 173 броя постъпили през 2015 година са приключили 55.73 % /или 141 броя дела, при 191 броя през 2014 година/, а 44.27 % /или 112 броя дела, при 80 броя през 2014 година/ са останали несвършени към края на отчетния период.

От постановените присъди по 32 броя дела /33 броя през 2014 година/ 27 броя са осъдителни /23 броя през 2014 година/ и 5 – оправдателни /при 10 броя през 2014 година/. По Глава втора от НК са постановени 5 присъди, от които 1 оправдателна; по Глава пета НК са постановени 7 осъдителни присъди; по Глава десета НК са постановени 14 присъди, от които 3 оправдателни и по Глава 11 са постановени 5 присъди, от които 1 оправдателна.

С присъди и споразумения са осъдени 185 лица /172 лица през 2014 година и са оправдани 24 /40 през 2014 година/.

Броят на делата, чието разглеждане е приключило в рамките до 3 месеца през 2015 г. е 2781 броя /96.49%/, от които 93 НОХД /144 през 2014 год./, 25 кумулации /26 през 2014 година/ и 2663 броя ЧНД от досъдебното производство /1644 броя през 2014 година/.

Статистиката на обжалваните и протестирани съдебни актове за 2015 г. сочи следното:

- НОХД – 28 бр. присъди;

- НЧД - кумулации- 6 бр.;

- НЧД от досъдебното производство- 120 бр.

През 2015 година резултатите от въззивна и касационна инстанция по отношение на постановени присъди сочат следното:

- 11 бр. потвърдени присъди,

- 6 бр. изменени присъди и

- 5 бр. отменени присъди /17бр. през 2014г. което е повече от три пъти по – малко в сравнение с предходната 2014г./.

Тези резултати при така извършената съпоставка сочат на една положителна тенденция към намаляване броя на отменените присъди от което може да се направи извод, че съдиите от СпНС като цяло подобряват качеството на работата си.

 По две от делата с отменени присъди, са постановени нови присъди. Една от присъдите е отменена, поради предубеденост на съдията докладчик. Две от присъдите са отменени, като въззивната инстанция е приела, че е налице липса на мотиви.

Останалите обжалвани присъди са в процес на инстанционен контрол.

От обжалваните 6 броя кумулации – 2 са потвърдени, 3 изменени и 1 отменена.

От обжалваните частни наказателни дела 81 бр. са потвърдени, 14 броя са изменени и 25 броя отменени.

Броят на осъдените през 2015 г. лица е 185 /172 през 2014 година/, а броят на оправданите лица – 24 /40 през 2014 година/. В случая това са цифри, сочещи броя на лицата, които са осъдени и оправдани, а не на делата, по които са постановени осъдителни и оправдателни присъди. Тези показатели не са равнозначни, доколкото почти по всички, подсъдни на СпНС дела, подсъдимите са повече от един.

 Най - често налаганото наказание е "лишаване от свобода" до 3 години – 162 лица /143 лица през 2014 година/, в т. ч. на 102 лица наложеното наказание е отложено по реда на чл. 66 НК /108 през 2014 година/. Наказания "лишаване от свобода" над 3 години до 10 години са наложени на 16 лица /22 лица през 2014 година/. Наказание „лишаване от свобода“ над 10 до 30 години е наложено на 1 лице /по НОХД 1505/2013г., а именно на 15 години ЛОС/.

 Така наложените общо наказания "лишаване от свобода", чието изпълнение не е отложено, а е постановено ефективното му изтърпяване възлизат общо на 77 броя /61 броя през 2014 година/, от които 60 броя до три години, 16 над 3 години до 10 години и 1 над 10 до 30 години.

 През 2015 година са наложени наказания „пробация” на 4 лица.

 През 2015 година са издадени изпълнителни листове за сумата от 177 920 лева, а общо за четирите години функциониране на съда – 1 740 499 лева.

Независимо, че делата, постъпващи в СпНС са многотомни, с голяма фактическа и правна сложност, с голям брой подсъдими, съдиите от СпНС са работили като цяло качествено, насрочвали са и са разглеждали делата в изискуемите от закона срокове и при показатели, сочещи непрекъснато повишаване на ефективността, независимо от увеличаващия се брой дела. Прави впечатление фактът, че делата приключват сравнително бързо 96.49% – до 3 месеца, като изключение НОХ делата. При тях процентът на приключилите до 3 месеца е 60.78%. Следва да се отбележи, че юрисдикцията на СпНС за подсъдните му първоинстанционни наказателни дела от общ характер е за престъпления от изброените в чл. 411 а ал.1 НПК, осъществени на цялата територия на Република България. При това съгласно чл. 411 ал.3 от НПК на специализирания наказателен съд са подсъдни и делата за престъпленията по ал.1, извършени в чужбина. По тези причини често се е налагало и използване механизмите на международна правна помощ по наказателни дела.Поради голямата фактическа и правна сложност на разглежданите в съда дела, както и големият брой свидетели, които трябва да бъдат разпитани, по някои от тях в съда има дела с продължителност над 2 години. Това са четири дела: НОХД № 214/2013 година – 18 подсъдими, 636 свидетели. Първоначално делото е било разпределено на съдия Стоицев, който е бил командирован от СГС. След провеждане на голям брой съдебни заседания, и разпит на повечето свидетели*,* съдия Стоицев е избран от мисията на ЕС за съдия в Косово и през юни 2014 година делото е било преразпределено на друг състав. С оглед разпоредбата на чл.258 НПК съдията е отменил хода на съдебното следствие и делото е започнало отначало. НОХД № 1306/2013 година е с 13 подсъдими, които са обвинени в извършване на множество престъпления, 56 свидетели и 28 вещи лица. По НОХД № 1362/2013 година, след проведени съдебни заседания, през м. юни 2015 година част от подсъдимите са сключили споразумение със СП, което е одобрено от съда и делото продължава за останалите подсъдими*.* Същото се отнася и за НОХД № 1639/2013 година – през м. март 2014 година е одобрено споразумение, сключено между част от подсъдимите със СП.

Положителна е и тенденцията за уеднаквяване на съдебната практика в резултат на провеждани в рамките на съда и с Апелативния специализиран наказателен съд ежемесечни обсъждания.

Съгласно чл.29, ал.8 ЗСРС, отчетният доклад за дейността на съда през годината представя и данни относно броя на дадените разрешения и изготвените ВДС.

През 2015 г. са издадени 1111 броя разрешения по ЗСРС /1011 броя за 2014 год./ и са постановени 219 броя откази /23 броя за 2014 год./. През 2015г. са предадени в съда 132 броя веществени доказателствени средства. През 2015 година на СпНС бяха извършени две проверки на процедурите по разрешаването, прилагането и използването на СРС от Националното бюро за контрол на специалните разузнавателни средства – през месец юни текуща проверка, а през месец октомври планова проверка.

През месец май и месец декември 2015 година на съда беше извършена проверка от Апелативния специализиран наказателен съд относно спазване на процесуалните срокове при решаване на делата, а именно чл. 411д, ал. 2 НПК, чл. 271, ал.10 НПК и чл. 308 НПК. Резултатите от проверките са, че се спазва като цяло срокът по чл. 411д, ал. 2 НПК. Установени са отделни случаи за неспазен срок за насрочване или прекратяване на делата, като често това неспазване на срока е от порядъка на няколко дни и се отнася за не повече от едно дело на състав. Като цяло се спазва и срокът по чл. 271, ал. 10 НПК. Неспазването на този срок е предимно през летния период. По 7 от делата, приключили с присъди има известно забавяне в изготвянето на мотиви, но причините за това са не само субективни, а забавянето се дължи на броя подсъдими лица и сложността на делата.

 **Предприети мерки за подобряване функционирането на съда:**

 **Във връзка с решаване на сградния проблем на съда:**

Специализираният наказателен съд е изправен пред остър недостиг на помещения за нормалното му функциониране. Помещенията, предоставени ни от Министерство на правосъдието в сградата се оказаха крайно недостатъчни. Залите са само 4. Беше ни предоставено само едно помещение за архив, но не и такова за съхранение на веществени доказателства. Деловодствата са твърде малки – очевидно не е било взето под внимание обстоятелството, че почти всички от разглежданите от СпНС дела са многотомни. Единствената възможност за нормалното функциониране на съда е да се предоставят още помещения – за веществени доказателства, за деловодства, секретарски стаи, съдийски кабинети и съдебни зали.

Въпреки предприетите от мен действия – уведомявал съм многократно Министерство на правосъдието и Висшия съдебен съвет, към настоящия момент не е намерено решение. След поредната среща в Министерство на правосъдието с предишното ръководство получихме писмо, че се обсъжда вариант за изграждане на пристройка с функционално предназначение „Архив“ и/или „Помещения за веществени доказателства“, както и възможността за осигуряване на допълнителна съдебни зали към съществуващата сграда, но всичко трябва да се съгласува с Министерство на отбраната и ДКСИ.

Тези проблеми ще бъдат поставяни и за в бъдеще пред компетентните органи до намиране на начин за решаването им.

**Организационни мерки:**

В изпълнение на разпоредбите на ПАС бяха проведени годишни инвентаризации за наличността на делата в служба “Деловодство”, проверка на регистратурата за класифицирана информация и проверка за наличността на веществените доказателства.

 **Мерки за повишаване квалификацията:**

През отчетната 2015 година всички съдии са участвали в различни форми на обучение и повишаване на квалификацията, организирани основно от Националния институт на правосъдието. Създадената организация в съда позволява на всеки желаещ магистрат и съдебен служител да посещава обучения в НИП, при положение, че заявките му са одобрени от института.

В заключение искам да отбележа, че въпреки постигнатото от нас, следва да бъдат положени още усилия за повишаване общественото доверие в съда, открито и прозрачно правораздаване, синхронизиране на дейността ни с другите държавни органи и обществени организации. Ефективната и качествена правораздавателна дейност е от изключителна важност за преодоляване на общественото недоверие и предубеденост по отношение не само на Специализирания наказателен съд, но и на цялата съдебна система. И тук важна роля има всеки един съдия и съдебен служител. Всичките ни актове трябва да бъдат в синхрон с Конституцията и законите на страната с цел утвърждаване върховенството на закона и отстояване на независимостта на съдебната власт.

ПРЕДСЕДАТЕЛ НА СПЕЦИАЛИЗИРАН НАКАЗАТЕЛЕН СЪД:

 \_\_\_\_\_\_\_\_\_\_\_\_\_\_\_\_\_

 ГЕОРГИ УШЕВ